De Ziua Poliției, care se sărbătorește pe 25 martie, IPJ Suceava a adus în centrul orașului, pe esplanada Casei de Cultură, oameni de la diferite structuri, cu tehnica din dotare. Așa cum era de așteptat, punctele de atracție principală au fost câinii dresați ai Poliției și mascații.
Încă de la primele momente când dispozitivul gândit pentru acest eveniment a fost instalat, copiii și părinții i-au luat cu asalt pe polițiști pentru fotografii care să fie o amintire pentru viitor.
Au fost expuse autospeciale din dotarea Serviciului Rutier, Serviciului Ordine Publică, Serviciului Criminalistic, Serviciului pentru Acţiuni Speciale, Biroului Siguranță Școlară, Biroului pentru Protecția Animalelor, precum și standuri cu materiale informativ-preventive ale Compartimentului de Analiză și Prevenirea Criminalității.
Evenimentul care a început la ora 11.00 era programat să se încheie la ora 13.00, asta și pentru că exista posibilitatea apariției unor precipitații.